Diari Oficial de la Generalitat Valenciana


Sumari del DOGV 7304, del 26-06-2014 (2014/5944)

RESOLUCIÓ de 24 de juny de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat, la Fiscalia Provincial d'Alacant i el consorci públic Casa Mediterráneo d'Alacant per a la posada en marxa d'un programa d'execució de mesures judicials de medi obert, mediació, reparació i realització d'activitats socioeducatives amb menors infractors.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7304

Data del DOGV
:   26-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5944


Data del document
:   24-06-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 24 de juny de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat, la Fiscalia Provincial d'Alacant i el consorci públic Casa Mediterráneo d'Alacant per a la posada en marxa d'un programa d'execució de mesures judicials de medi obert, mediació, reparació i realització d'activitats socioeducatives amb menors infractors. [2014/5944]  
  
La Generalitat, la Fiscalia Provincial d'Alacant i el consorci públic Casa Mediterráneo d'Alacant han subscrit, prèvia tramitació reglamentària, el dia 3 d'abril de 2014, el conveni de col·laboració per a la posada en marxa d'un programa d'execució de mesures judicials de medi obert, mediació, reparació i realització d'activitats socioeducatives amb menors infractors.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 723/2014 i que figura com a annex d'esta resolució.  
  
València, 24 de juny de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat, a través de la Conselleria de Benestar Social, la Fiscalia Provincial d'Alacant i el consorci Casa Mediterráneo d'Alacant per a la posada en marxa d'un programa d'execució de mesures judicials de medi obert, mediació, reparació i realització d'activitats socioeducatives amb menors infractors  
  
  
Alacant, 3 d'abril de 2014  
  
Reunits  
D'una banda, Asunción Sánchez Zaplana, consellera de Benestar Social, en nom i representació de la Generalitat, autoritzada per a la subscripció d'este conveni per l'Acord del Consell de 14 de març de 2014.  
D'una altra banda, Almudena Muñoz Guajardo, major d'edat, amb NIF 71522815V, que actua en nom i representació del consorci públic Casa Mediterráneo, amb CIF número V-54441977 i amb domicili en l'Antiga Estació de Benalua a Alacant, i com a directora general, d'acord amb els estatuts de l'entitat.  
I d'una altra banda, Antonio Montabes Córdoba, fiscal superior de la Fiscalia de la Comunitat Valenciana, segons el nomenament efectuat pel Reial Decret 887/2013, de 8 de novembre (BOE 269, 09.11.2013), i Juan Carlos López Coig, fiscal en cap de la Fiscalia Provincial d'Alacant, segons el nomenament efectuat pel Reial Decret 209/2009, de 23 de febrer (BOE 47, 24.02.2009).  
Totes les parts es reconeixen mútuament la necessària capacitat jurídica i d'obrar per a este atorgament en les representacions que tenen i acrediten.  
  
Manifesten  
I. Que la Conselleria de Benestar Social és el departament del Consell al qual correspon exercir les atribucions de la Generalitat sobre el menor infractor derivades de l'aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors.  
  
II. Que Casa Mediterráneo és un consorci de dret públic, amb personalitat jurídica pròpia i plena capacitat d'obrar, creat pel conveni de 30 d'abril de 2009 i integrat pel Ministeri d'Afers Exteriors i de Cooperació per mitjà de l'Agència Espanyola de Cooperació Internacional per al Desenrotllament, el Govern de la Generalitat Valenciana i els ajuntaments d'Alacant i Benidorm, i té entre els seus fins el desenrotllament de programes específics per a la infància i la joventut, amb especial atenció a valors de cooperació, solidaritat i no discriminació entre les noves generacions.  
III. Que el Ministeri Fiscal és un òrgan de rellevància constitucional amb personalitat jurídica pròpia, integrat amb autonomia funcional en el poder judicial, que exercix la seua missió per mitjà d'òrgans propis, d'acord amb els principis d'unitat d'actuació i dependència jeràrquica i amb subjecció, en tot cas, als de legalitat i imparcialitat.  
D'acord amb l'article 124.1, de la Constitució Espanyola, correspon al Ministeri Fiscal promoure l'acció de la justícia en defensa de la legalitat dels drets dels ciutadans i de l'interés públic tutelat per la llei, d'ofici o a petició dels interessats, així com vetlar per la independència dels tribunals i procurar davant d'estos la satisfacció de l'interés social.  
  
En matèria de responsabilitat penal de menors, i de conformitat amb el que establix l'article 6 de la Llei Orgànica 5/2000, de 12 de gener, correspon al Ministeri Fiscal la defensa dels drets que als menors reconeixen les lleis, així com la vigilància de les actuacions que hagen de realitzar-se en el seu interés i l'observança de les garanties del procediment.  
IV. La Llei Orgànica 5/2000 preveu la possibilitat d'imposar als menors infractors una sèrie de mesures que s'han anomenat de medi obert, perquè l'execució no requerix l'ingrés dels menors en centres de reforma, cosa que permet dur a terme totes les actuacions previstes en el projecte individualitzat d'execució en el seu entorn sociofamiliar, i fer ús dels recursos normalitzats de l'àmbit comunitari.  
  
L'execució d'estes mesures, entre les quals hi ha les prestacions en benefici de la comunitat i la realització de tasques socioeducatives, previstes en els apartats k i l de l'article7.1 de la Llei Orgànica 5/2000, és competència de les comunitats autònomes, d'acord amb el que establix l'article 45 d'esta mateixa norma.  
V. Que en el context de la Llei Orgànica 5/2000, revist un particular interés la reparació del dany causat i la conciliació amb la víctima que, per a aconseguir el principi d'intervenció mínima, poden donar lloc al sobreseïment de l'expedient (articles 19 i 27), o a l'acabament del compliment de la mesura imposada en sentència (article 51.3).  
A este fi, l'article 8.7 del seu reglament, aprovat pel Reial Decret 1774/2004, de 30 de juliol, preveu que les entitats públiques podran posar a la disposició del Ministeri Fiscal i dels jutjats de Menors els programes necessaris per a realitzar les funcions de mediació.  
  
VI. Que la Llei Orgànica 5/2000, en l'article 40.2.c, preveu, a més, la possibilitat d'acordar la suspensió de l'execució de la decisió davall de certes condicions, entre les quals hi ha, si el jutge així ho establix, l'obligació de realitzar l'activitat socioeducativa recomanada per l'equip tècnic o l'entitat pública de protecció o reforma de menors, fins i tot amb el compromís de participació dels pares, tutors o guardadors del menor.  
L'article 8.1.c del reglament atribuïx a les comunitats autònomes la competència en l'execució de l'activitat esmentada.  
VII. Per tot el que s'ha exposat, les parts decidixen concretar la seua col·laboració per a la posada en marxa d'este acord, amb la finalitat de contribuir a fer efectives les previsions de la Llei Orgànica 5/2000, pel que fa a l'execució de les mesures judicials de prestacions en benefici de la comunitat i realització de tasques socioeducatives, la conciliació amb la víctima o perjudicat, la reparació del dany i la realització d'activitats socioeducatives.  
En conseqüència, i una vegada que les parts han arribat al seu complet i total acord, decidixen formalitzar este conveni de col·laboració d'acord amb les següents:  
  
Clàusules  
  
Primera. Objecte  
Constituïx l'objecte d'este conveni assentar les bases de col·laboració entre la Conselleria de Benestar Social, el consorci Casa Mediterráneo d'Alacant i la Fiscalia Provincial d'Alacant per a contribuir al compliment efectiu de les disposicions de la Llei Orgànica 5/2000, de 12 de gener, Reguladora de la Responsabilitat Penal dels Menors, relatives a l'execució de les mesures judicials de prestacions en benefici de la comunitat i realització de tasques socioeducatives, la conciliació amb la víctima o perjudicat, la reparació del dany i la realització d'activitats socioeducatives.  
Les activitats a realitzar pels menors consistiran en el següent:  
- Participació en cursos, seminaris, jornades, tallers d'intercanvi lingüístic per a pràctica d'idiomes i aquelles activitats de la programació de Casa Mediterráneo en les àrees de cultura, medi ambient, economia i desenrotllament i governança i cooperació que afavorisquen el desenrotllament de les competències socials i laborals dels menors.  
- Participar, en col·laboració amb el personal de Casa Mediterráneo, en projectes i activitats organitzades per la institució amb l'objecte d'impulsar el desenrotllament de les relacions d'Espanya amb els països de la regió mediterrània i estretir els vincles d'amistat, solidaritat, i cooperació entre els estats i societats mediterrànies, que contribuïsquen a inculcar en els menors els valors de respecte, tolerància i solidaritat, així com afavorir l'aprenentatge d'habilitats socials que faciliten la seua integració social.  
- Aquelles tasques relacionades amb el funcionament del centre que siguen compatibles amb les prestacions en benefici de la comunitat.  
- La realització de qualsevol altra activitat, dins de la seua funció de diplomàcia pública, que estiga programada en la Casa Mediterráneo, susceptible d'afavorir en els menors l'adquisició d'habilitats que contribuïsquen a la seua reinserció social.  
  
Segona. Obligacions de les parts  
a) Obligacions del consorci Casa Mediterráneo d'Alacant  
El consorci Casa Mediterráneo d'Alacant, sempre en funció de la seua disponibilitat real i efectiva de mitjans personals i materials, es compromet a:  
- Determinar el nombre de menors que, en cada moment, puguen disposar de plaça.  
- Seleccionar conjuntament amb la Unitat de Mesures Judicials de la Direcció Territorial de Benestar Social d'Alacant, oït el tècnic responsable de l'execució de cada mesura, el recurs més adequat per a la realització de les tasques socioeducatives i les prestacions en benefici de la comunitat, i designar el personal idoni perquè puga supervisar l'activitat a desenrotllar pel menor.  
- Presentar i explicar al menor l'activitat que haja de realitzar i comunicar al tècnic responsable del cas qualsevol incidència que es produïsca, així com el seu acabament i l'adequat compliment.  
b) Obligacions de la Conselleria de Benestar Social  
1. Correspon a la Unitat de Mesures Judicials de la Direcció Territorial de Benestar Social d'Alacant:  
- Designar el tècnic responsable de l'execució de les mesures de realització de tasques socioeducatives i prestacions en benefici de la comunitat, i de l'elaboració del programa individualitzat d'execució.  
  
- Valorar juntament amb el tècnic designat la conveniència d'incloure alguna activitat organitzada pel consorci Casa Mediterráneo d'Alacant en el programa individualitzat d'execució de les mesures de realització de tasques socioeducatives i prestacions en benefici de la comunitat, tenint en compte les circumstàncies personals del menor i les característiques del cas.  
- Seleccionar, conjuntament amb el personal del consorci Casa Mediterráneo d'Alacant, i oït el tècnic responsable de l'execució de la mesura, l'activitat a què es fa referència en l'apartat anterior.  
  
- Dur a terme el seguiment de l'execució d'estes mesures a través del professional designat, i comunicar les incidències que puguen sorgir al jutge de Menors i al Ministeri Fiscal.  
- Elaborar i tramitar a través del professional designat tots els informes previstos en l'article 13 del Reglament de la Llei Orgànica 5/2000.  
  
2. La Conselleria de Benestar Social assumix tota la responsabilitat que poguera derivar-se pels actes dels menors en execució d'este conveni, i quedarà exempt el consorci Casa Mediterráneo d'Alacant de tota responsabilitat.  
La Conselleria de Benestar Social es compromet a mantindre les pòlisses de responsabilitat civil i d'accidents ja subscrites per als menors susceptibles de participar en les activitats incloses en l'àmbit d'aplicació d'este conveni. Les pòlisses mencionades preveuen un assegurança de responsabilitat civil i un altra d'accidents pels actes dels menors derivats a esta Conselleria pels òrgans corresponents de l'Administració de Justícia, en aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors.  
  
  
Tercera. Obligacions econòmiques  
L'aplicació d'este conveni no té incidència en la dotació de cada un dels capítols assignats a la Conselleria de Benestar Social, i en tot cas el desplegament i l'aplicació d'este serà atés amb els mitjans personals i materials propis.  
  
Quarta. Publicitat  
Totes les activitats incloses en l'àmbit d'aplicació del present conveni que siguen objecte de divulgació, difusió o publicació hauran de fer constar de forma expressa que es realitzen en virtut d'este conveni subscrit per la Conselleria de Benestar Social, el consorci Casa Mediterráneo d'Alacant i la Fiscalia Provincial d'Alacant (Secció de Menors).  
  
  
Quinta. Comissió mixta paritària  
1. Per al seguiment d'este conveni es constituirà una comissió mixta que estarà integrada per un màxim de dos representants del consorci Casa Mediterráneno d'Alacant, dos de la Fiscalia Provincial d'Alacant i dos de la Conselleria de Benestar Social, i tindrà les funcions següents:  
  
a) Assenyalar les actuacions concretes a realitzar per a fer efectives les previsions del conveni.  
b) Dur a terme el seguiment del grau de compliment d'estes previsions i dels criteris fixats per la comissió.  
c) Estudiar qualsevol assumpte relatiu a l'àmbit d'aplicació del conveni que les parts consideren d'interés.  
d) Realitzar una avaluació anual de les actuacions practicades i els resultats obtinguts.  
2. La comissió es reunirà amb la periodicitat que es determine en el moment de la constitució, que tindrà lloc dins dels dos mesos següents a la firma del conveni, i sempre que ho sol·licite una de les parts.  
  
  
Sexta. Vigència del conveni  
El conveni tindrà un termini de vigència de dos anys des del moment de la firma, i es podrà prorrogar expressament pel mateix període de temps, per acord de les parts.  
Constituirà motiu de resolució del conveni l'incompliment de qualsevol de les seues clàusules, el mutu acord de les parts, la denúncia unilateral expressa i per escrit de qualsevol de les parts amb un preavís d'un mes o la concurrència de qualsevol altra causa prevista en la legislació vigent.  
Amb els termes referenciats i com a prova de conformitat, les parts subscriuen este conveni, en quatre exemplars, al lloc i en la data indicats en l'encapçalament.  
  
La consellera de Benestar Social: Asunción Sánchez Zaplana.  
La directora general de Casa Mediterráneo: Almudena Muñoz Guajardo.  
El fiscal superior de la Fiscalia de la Comunitat Valenciana: Antonio Montabes Córdoba.  
El fiscal en cap de la Fiscalia Provincial d'Alacant: Juan Carlos López Coig.